32006R0544
L 094/24
JURNALUL OFÍCIAL AL UNIUNII EUROPENE
REGULAMENTUL (CE) NR. 544/2006 AL COMISIEI
din 31 martie 2006
de modificare a Regulamentului (CE) nr. 1043/2005 de punere în aplicare a Regulamentului (CE) nr. 3448/93 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a cuantumurilor sumelor respective
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din prelucrarea produselor agricole (1), în special articolul 8 alineatul (3) primul paragraf,
întrucât:
(1)
În conformitate cu Regulamentul (CE) nr. 1043/2005 al Comisiei (2), certificatele de restituire eliberate pentru aceeași perioadă bugetară pot fi solicitate separat în șase tranșe. Se aplică o dată limită cererilor referitoare la fiecare din aceste tranșe. Operatorii nu pot depune o cerere pentru certificat de restituire decât pentru tranșa corespunzătoare primei date limită care urmează datei depunerii cererii respective.
(2)
Sistemul de atribuire prin tranșe a fost conceput pentru a garanta că, în cazul în care au fost primite cereri pentru certificat de restituire pentru sume mai mari decât cea care poate fi acordată, sunt disponibile certificate atât pentru operatorii care exportă la începutul perioadei bugetare, cât și pentru cei care exportă la sfârșitul perioadei bugetare.
(3)
În cazul în care sume pentru care se pot elibera certificate de restituire sunt încă disponibile la sfârșitul perioadei bugetare, după închiderea sistemului de atribuire în șase tranșe, articolul 38 din Regulamentul (CE) nr. 1043/2005 autorizează Comisia să introducă un sistem de depunere de cereri săptămânal pentru atribuirea sumelor rămase.
(4)
Reducerile recente ale ratelor de restituire stabilite pentru produsele agricole au determinat scăderea sumelor pentru care se solicită certificate de restituire în cadrul sistemului prin tranșe. În consecință, sumele rezervate pentru atribuirea prin tranșe individuale recente nu au fost atribuite în totalitate.
(5)
În consecință, este necesar să se mărească flexibilitatea operațiunilor de export. În cazul în care suma din cererile pentru certificate de restituire pentru o tranșă individuală este mai mică decât suma disponibilă pentru această tranșă, operatorii trebuie să fie autorizați să depună, săptămânal, cereri pentru certificate de restituire pentru eventualele sume care sunt încă disponibile pentru tranșa respectivă și pentru care nu au fost încă depuse cereri pentru certificate de restituire.
(6)
Sistemul existent de atribuire săptămânală a certificatelor de restituire pentru suma disponibilă la sfârșitul perioadei bugetare trebuie, prin urmare, extins la atribuirea sumei încă disponibile pentru o anumită tranșă.
(7)
Prin urmare, Regulamentul (CE) nr. 1043/2005 ar trebui modificat în consecință.
(8)
Măsurile prevăzute de prezentul regulament sunt conforme cu avizul Comitetului pentru managementul problemelor orizontale privind comerțul cu produse agricole prelucrate care nu sunt incluse în anexa I la tratat,
ADOPTĂ PREZENTUL REGULAMENT:
Articolul 1
Regulamentul (CE) nr. 1043/2005 se modifică după cum urmează:
1.
Se inserează următorul articol 38a:
„Articolul 38a
(1) În cazul în care, după data limită de depunere a cererilor pentru certificate de restituire pentru o anumită tranșă prevăzută la articolul 33 primul paragraf literele (a)-(f), nu s-a publicat nici un coeficient de reducere în conformitate cu articolul 37 alineatul (2), operatorii pot depune o cerere pentru eliberarea unui certificat de restituire pentru orice sumă care a rămas disponibilă pentru această tranșă și care nu a făcut încă obiectul unei cereri.
Cererea trebuie depusă până la data limită următoare stabilită la articolul 33 primul paragraf literele (a)-(f).
(2) Cererile depuse în cursul fiecărei săptămâni sunt comunicate de către statele membre Comisiei în următoarea zi de marți. În absența unor instrucțiuni contrare din partea Comisiei, certificatele corespunzătoare se pot elibera începând cu ziua de luni care urmează respectivei comunicări.
(3) În cazul în care suma totală a cererilor primite în cursul unei anumite săptămâni depășește suma rămasă disponibilă la care se referă alineatul (1), Comisia adoptă una sau mai multe din următoarele măsuri:
(a)
aplică un coeficient de reducere cererilor pentru certificate de restituire depuse în cursul săptămânii respective, care nu au fost încă transmise Comisiei și pentru care nu s-au eliberat încă certificate de restituire;
(b)
ordonă statelor membre să respingă cererile care au fost depuse în cursul săptămânii respective și care nu au fost încă transmise Comisiei;
(c)
suspendă depunerea cererilor pentru certificate de restituire.”
2.
La secțiunea I din anexa VI, al cincilea paragraf se înlocuiește cu următorul text:
„Solicitantul indică în căsuța 20:
-
mențiunea «articolul 33» sau o altă mențiune la cererea autorității competente, în cazul în care cererea se referă la un certificat prevăzut la articolul 33;
-
mențiunea «articolul 38» sau o altă mențiune la cererea autorității competente, în cazul în care cererea se referă la un certificat prevăzut la articolul 38;
-
mențiunea «articolul 38a» sau o altă mențiune la cererea autorității competente, în cazul în care cererea se referă la un certificat prevăzut la articolul 38a.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 2006.